|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. vasario 12 d. |
| sprendimu Nr. T1-60 |

**Klaipėdos miesto savivaldybĖs NEFORMALIOJO vaikų ŠVIETIMO mokyklŲ ir formalųjį švietimą papildančio ugdymo mokyklŲ VEIKLOS ORGANIZAVIMO tvarkos aprašas**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės neformaliojo vaikų švietimo mokyklų ir formalųjį švietimą papildančio ugdymo mokyklų veiklos organizavimo tvarkos aprašas (toliau – Aprašas) nustato Klaipėdos miesto savivaldybės (toliau – Savivaldybė) biudžetinių įstaigų – neformaliojo vaikų švietimo mokyklų ir formalųjį švietimą papildančio ugdymo mokyklų: Klaipėdos karalienės Luizės jaunimo, Klaipėdos moksleivių saviraiškos ir Klaipėdos vaikų laisvalaikio centrų (toliau – Centras), Klaipėdos Adomo Brako dailės, Klaipėdos Jeronimo Kačinsko ir Klaipėdos Juozo Karoso muzikos mokyklų (toliau – Mokykla) veiklos organizavimą.

2. Aprašas reglamentuoja asmenų priėmimą, grupių komplektavimą (iškomplektavimą), ugdymo proceso organizavimą, atlyginimą už Mokyklos ir Centro teikiamą neformalųjį vaikų švietimą.

3. Apraše vartojamos sąvokos:

3.1. **Abonentinis mėnesio mokestis** – pastovioji išlaidų per mėnesį dalis, nustatyta kaip atlyginimo dydis už teikiamą neformalųjį vaikų švietimą.

3.2. **Atviros jaunimo erdvės** (toliau – AJE) – tai savanorišku principu Centre vykdoma veikla su 14–29 metų asmenimis, kurie nelanko konkretaus būrelio, studijos ar kt. ir dalyvauja įvairiose laisvalaikio užimtumo ir socialinių įgūdžių ugdymo programose.

3.3. **Atviros vaikų erdvės** (toliau – AVE) – tai Centre vykdoma veikla su 7–19 metų mokiniais, kurie nelanko konkretaus būrelio, studijos ar kt. ir dalyvauja įvairiose laisvalaikio užimtumo ir socialinių įgūdžių ugdymo programose.

3.4. **Būrelis** – neformaliojo ugdymo vaikų grupė, dalyvaujanti neformaliojo vaikų švietimo vienų metų arba trumpalaikėje programoje (pvz., finansuojamoje iš projektų lėšų), daugiau orientuota į turiningą laisvalaikio pagal pomėgius praleidimą, tačiau turinti ir neformaliojo ugdymo elementų (pokalbiai, diskusijos, edukacinės ekskursijos ir pan.).

3.5. **Daugiavaikė šeima** –šeima, kurioje auga trys ir daugiau vaikų. Šeimos sąvoka yra išaiškinta Lietuvos Respublikos piniginės socialinės paramos nepasiturintiems gyventojams įstatyme:

„Šeima – sutuoktiniai arba bendrai gyvenantys asmenys, taip pat susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų vaikai, arba vienas iš tėvų, jų vaikai ir įvaikiai iki 18 metų. Į šeimos sudėtį taip pat įskaitomi nedirbantys mokymo įstaigų dieninių skyrių nesusituokę ir su kitu asmeniu bendrai negyvenantys moksleiviai bei studentai nuo 18 iki 24 metų. Į globėjų (rūpintojų) šeimų sudėtį vaikai, kuriems įstatymo tvarka yra nustatyta globa ar rūpyba, neįskaitomi.“

3.6. **Gabus mokinys**:

3.6.1.mokinys, turintis pasiekimų šalies ir tarptautinėse olimpiadose, konkursuose, varžybose Mokykloje ar Centre lankomos ar pageidaujamos lankytiprogramos srityje;

3.6.2. mokinys, Mokykloje turintis gerus ir labai gerus I ir II pusmečio įvertinimus (gali būti atsižvelgiama į fiksuotus peržiūrų ar viešų atsiskaitymų rezultatus).

3.7. **Studija**:

3.7.1. neformaliojo ugdymo įvairaus amžiaus vaikų grupė, dalyvaujanti neformaliojo vaikų švietimo išplėstinėje programoje, kurioje numatyti teorijos ir praktinio mokymo pagrindai;

3.7.2. neformaliojo ugdymo įvairaus amžiaus vaikų grupė, dalyvaujanti neformaliojo vaikų švietimo vienos žanrinės krypties (teatras, choreografija ir pan.) daugiametėse ir trumpalaikėse programose, turinčiose struktūrinio ar jam prilyginto padalinio statusą.

3.8. **Šeiminės aplinkybės** – tai susiklosčiusios aplinkybės šeimoje dėl artimųjų ligos,mirties, nelaimingų atsitikimų, kai nukenčia šeimos turtas, dėl sudėtingos finansinės situacijos (pvz., kai areštuotos šeimos sąskaitos ir nėra galimybės disponuoti lėšomis).

4. Kitos Apraše vartojamos sąvokos atitinka Lietuvos Respublikos švietimo įstatymo ir kituose teisės aktuose vartojamas sąvokas.

**II SKYRIUS**

**ASMENŲ PRIĖMIMAS**

5. Asmenų priėmimą į Centrą ir Klaipėdos Adomo Brako dailės mokyklą (toliau – Dailės mokykla) vykdo direktorius, į Klaipėdos Jeronimo Kačinsko ir Klaipėdos Juozo Karoso muzikos mokyklas (toliau – Muzikos mokyklos) – direktorius ir priėmimo komisija.

6. Mokyklą ar Centrą pageidaujantys lankyti asmenys direktoriui pateikia:

6.1. prašymą: už vaiką teikia vienas iš tėvų (globėjų, rūpintojų) (toliau – tėvai), vaikas (asmuo) 14–17 metų – turintis vieno iš tėvų raštišką sutikimą, 18 metų ir vyresnis asmuo prašymą pateikia pats;

6.2. asmens tapatybę patvirtinantį dokumentą (kopiją) (priimant į Mokyklą);

6.3. kitus dokumentus, patvirtinančius apie mokymąsi pagal formalųjį švietimą papildančio ugdymo programas.

7. Prašymai dėl priėmimo registruojami Prašymų registravimo knygoje (registre), kurią sudaro šios skiltys:

7.1. eilės numeris;

7.2. asmens vardas, pavardė;

7.3. gyvenamosios vietos adresas, kontaktiniai duomenys (telefono numeris, elektroninio pašto adresas ir kt.);

7.4. prašymo padavimo data;

7.5. pageidaujama programa;

7.6. žyma apie priėmimą / nepriėmimą (tik Mokyklos).

8. Muzikos mokyklose pageidaujantiems mokytis asmenims birželio mėnesį gali būti organizuojamas gebėjimų patikrinimas ir konsultacijos:

8.1. patikrinimą vykdo direktoriaus įsakymu sudaryta vertinimo komisija;

8.2. gebėjimai vertinami 10 balų sistema; rezultatai fiksuojami direktoriaus įsakymu patvirtintame vertinimo protokole;

8.3. patikrinimo rezultatai skelbiami teisės aktų nustatyta tvarka;

8.4. esant laisvoms vietoms gali būti organizuojamas papildomas mokinių priėmimas.

9. Asmens priėmimas (išskyrus AJE) įforminamas mokymo sutartimi (toliau – Sutartis). Sutarties formą, atsižvelgiant į Aprašo nuostatas, įsakymu tvirtina Mokyklos ar Centro direktorius. Sutartyje nurodoma:

9.1. Sutarties šalys;

9.2. mokymosi programa, jos baigimo forma;

9.3. šalių įsipareigojimai;

9.4. Sutarties terminas;

9.5. Sutarties keitimo, nutraukimo pagrindai ir padariniai.

10. abu Sutarties egzempliorius pasirašo Mokyklos ar Centro direktorius ir prašymo pateikėjas. Vienas Sutarties egzempliorius įteikiamas prašymą pateikusiam asmeniui, kitas lieka Mokykloje ar Centre.

11. Švietimo santykiai prasideda nuo asmens pirmosios mokymosi (ugdymo) dienos. Sutartis sudaroma iki pirmosios mokymosi (ugdymo) dienos.

12. Sutartis registruojama Mokymo sutarčių registracijos knygoje (registre).

13. Asmenys, dalyvaujantys AJE veikloje, prašymų neteikia ir Sutarčių nesudaro. Jie registruojami Centro direktoriaus įsakymu patvirtintame žurnale, kurį sudaro šios skiltys:

13.1. eilės numeris;

13.2. atvykimo į užsiėmimą data;

13.3. asmens vardas, pavardė;

13.4. kontaktiniai duomenys (telefono numeris, elektroninio pašto adresas ir kt.);

13.5. asmens parašas.

14. Muzikos mokyklose mokytis pagal teikiamas meninio formalųjį švietimą papildančio ugdymo programas gali būti priimami:

14.1. 5–6 metų vaikai – pagal ankstyvojo ugdymo programą;

14.2. 6/7–11 metų vaikai – pagal pradinio ugdymo programą;

14.3. mokiniai, baigę pradinio ugdymo programą, – pagal pagrindinio muzikinio ugdymo programą;

14.4. mokiniai, baigę pagrindinio ugdymo programą, – pagal profesinės linkmės ugdymo programą.

15. Muzikos mokyklose mokytis 11–19 metų mokiniai (asmenys) (specialiųjų ugdymosi poreikių turintys asmenys – iki 21 metų) gali būti priimami pagal neformaliojo vaikų švietimo (muzikos mėgėjų) programas.

16. dailės mokykloje mokytis pagal teikiamas meninio formalųjį švietimą papildančio ugdymo programas gali būti priimami:

16.1. 6–7 metų vaikai – pagal ankstyvojo ugdymo programą;

16.2. 8–10 metų mokiniai – pagal pradinio ugdymo programą;

16.3. mokiniai, baigę pradinio ugdymo programą, – pagal pagrindinio ugdymo programą;

16.4. gabūs dailei vaikai (nuo 11 metų) – pagal pagrindinio ugdymo programą;

16.5. mokiniai, baigę pagrindinio ugdymo programą, – pagal profesinės linkmės ugdymo programą.

17. Dailės mokykloje mokytis 7–19 metų mokiniai (asmenys) (specialiųjų ugdymosi poreikių turintys asmenys – iki 21 metų) gali būti priimami pagal neformaliojo vaikų švietimo (dailės mėgėjų) programas.

18.Centre gali ugdytis 5–19 metų mokiniai (specialiųjų ugdymosi poreikių turintys asmenys – iki 21 metų), o įgyvendinant įvairias programas gali dalyvauti ir jų tėvai bei kiti šeimos nariai.

19. Mokyklos ar Centro tarybos sprendimu, atsižvelgiant į tėvų prašymą ir asmens gebėjimus, priimant į Mokyklą ar Centrą gali būti nustatomas kitas priimamojo asmens amžius, nei nurodyta   
14–18 punktuose.

**III SKYRIUS**

**KLASIŲ (GRUPIŲ, BŪRELIŲ IR KT.) KOMPLEKTAVIMAS**

20. Klasės (grupės, būreliai ar kt.) komplektuojamos kasmet nuo gegužės 1 d. iki spalio 1 d. Jų skaičius gali būti tikslinamas keletą kartų per mokslo metus.

21. Klasėje (grupėje, būrelyje ir kt.) nustatomas ne mažesnis negu 10 mokinių skaičius. Klasė (grupė, būrelis ir kt.) gali būti dalijama į pogrupius, atsižvelgiant į Mokyklos ir Centro veiklos specifiką, programų tęstinumą, patalpų galimybes ir ugdytinių amžių.

22. Mokyklose klasė (grupė) gali būti iškomplektuojama, kai mokinių skaičius spalio 1 d. yra mažesnis, nei nustatyta 21 punkte, arba sujungiama, kai per mokslo metus (išskyrus gegužės mėnesį) klasėje (grupėje) mokinių skaičius nesiekia 8. Klasės (grupės) iškomplektavimas arba grupių sujungimas nevykdomas, jei:

22.1. visų grupių mokinių skaičiaus vidurkis yra ne mažesnis negu 10;

22.2. nėra galimybės mokiniams tęsti ugdymo kryptį ir amžių atitinkančios programos arba baigti pradėtos kelerių metų programos, įgyjant neformaliojo vaikų švietimo pažymėjimą.

23. Centre grupė, būrelis ar kt. iškomplektuojamas, kai:

23.1. mokinių skaičius spalio 1 d. yra mažesnis, nei nustatyta 21 punkte, pasiūlant mokiniams ugdytis kitoje grupėje, būrelyje ar kt. pagal ugdymo kryptį ir amžių atitinkančią programą;

23.2. per mokslo metus (išskyrus gegužės ir birželio mėnesius) sumažėjus mokinių skaičiui iki 8, vadovui nustatomas 14 dienų terminas, per kurį jis turi galimybę sukomplektuoti 21 punkte nustatytą mokinių skaičių; neįvykdžius šios sąlygos, būrelis ar kt. iškomplektuojamas ir mokiniams pasiūloma ugdytis kitoje grupėje, būrelyje ar kt. pagal ugdymo kryptį ir amžių atitinkančią programą.

**IV SKYRIUS**

**UGDYMO ORGANIZAVIMAS**

24. Ugdymo proceso organizavimo trukmė:

24.1. ugdymo proceso pradžia – rugsėjo 1 d.;

24.2. ugdymo procesas Mokykloje skirstomas į du pusmečius. Mokykloje ugdymas vyksta 36 savaites;

24.3. Centre ugdymas vyksta 39 savaites.

25. Mokinių atostogų datos (išskyrus vasaros atostogas) nustatomos pagal Bendruosiuose ugdymo planuose, patvirtintuose Lietuvos Respublikos švietimo**,** mokslo ir sporto ministro įsakymais, nustatytas mokinių atostogų datas.

26. Mokymo forma – pamoka (veikla). Ugdymo veiklos metu, atsižvelgiant į veiklos pobūdį, kas 30–45 minutes turi būti daromos ne trumpesnės kaip 5 minučių pertraukos.

27. Mokykla ir Centras dirba penkias dienas per savaitę. Individualaus, grupinio ir kitos ugdymo pamokos (veiklos), suderinus su mokinių tėvais, įstaigos tarybos pritarimu gali būti organizuojamos šeštadieniais. Koncertai, spektakliai, festivaliai, šventės, konkursai, ekskursijos, turistiniai žygiai, varžybos gali būti organizuojami šeštadieniais ir sekmadieniais.

28. Ugdymo turinio formavimas:

28.1. formuojant Mokyklos ir Centro ugdymo turinį naudojamasi švietimo stebėsenos, mokinių pasiekimų ir pažangos vertinimo ugdymo procese informacija, veiklos įsivertinimo ir išorinio vertinimo duomenimis;

28.2. Mokykloje ugdymo turiniui įgyvendinti rengiamas Mokyklos ugdymo planas, atsižvelgiant į Lietuvos Respublikos švietimo**,** mokslo ir sportoministro įsakymu patvirtintas Rekomendacijas dėl meninio formalųjį švietimą papildančio ugdymo programų rengimo ir įgyvendinimo. Mokyklos ugdymo planas grindžiamas demokratiškumo, prieinamumo, bendradarbiavimo principais, įtraukiant mokytojus, mokinius, tėvus, vietos bendruomenę;

28.3. ugdymo turiniui įgyvendinti rengiamos neformaliojo vaikų švietimo programos, atsižvelgiant į Bendruosius iš valstybės ir savivaldybių biudžetų finansuojamų programų kriterijus, patvirtintus Lietuvos Respublikos švietimo, mokslo ir sporto ministro įsakymu;

28.4. konkrečioms neformaliojo vaikų švietimo programoms įgyvendinti valandos skiriamos Mokyklos ir Centro direktoriaus įsakymu, atsižvelgiant į veiklos pobūdį, periodiškumą, trukmę, turimas patalpas; atskirais atvejais – į vaikų amžių, neviršijant Savivaldybės administracijos direktoriaus įsakymu Mokyklai ir Centrui nustatytą ugdymo valandų skaičių (į šias valandas neįskaičiuojamos neformaliojo suaugusiųjų švietimo programoms Mokyklos ir Centro direktoriaus įsakymu skiriamos valandos);

28.5. Mokykla ir Centras kiekvienų mokslo metų pabaigoje įvertina ateinančių mokslo metų mokinių neformaliojo švietimo poreikius, prireikus juos tikslina mokslo metų pradžioje ir, atsižvelgiant į juos, siūlo neformaliojo vaikų švietimo programas.

29. Asmeniui, Mokykloje baigusiam meninio formalųjį švietimą papildančio ugdymo pradinę ir pagrindinę programas, išduodamas Lietuvos Respublikos neformaliojo vaikų švietimo pažymėjimas, baigusiam pasirinktą neformaliojo švietimo programą – Mokyklos pažyma.

**V SKYRIUS**

**AJE IR AVE VEIKLŲ** **ORGANIZAVIMAS**

30. Asmeniui, nedalyvaujančiam grupių (būrelių ir kt.) veikloje, sudaroma galimybė dalyvauti siūlomose socializacijos ir kitose programose bei kultūriniuose ir edukaciniuose renginiuose, AJE ir AVE veiklose.

31. AJE ir AVE savo veikloje vadovaujasi šiais atviro darbo su jaunimu (mokiniais) principais:

31.1. atvirumo – AJE ir AVE veikla yra atvira socialiniams kultūriniams pokyčiams, skirtingoms gyvenimo situacijoms, sąlygoms, pasaulėžiūroms bei jaunų žmonių pomėgiams;

31.2. prieinamumo – AJE ir AVE vykdomos veiklos pasiūlymai jaunam žmogui, mokiniui nepriklauso nuo veiksnių, galinčių riboti jaunų žmonių, mokinių įsitraukimo į veiklas galimybes. Visos veiklos vykdomos jaunų žmonių, mokinių laisvu laiku;

31.3. savanoriškumo – visos atviro darbo veiklos ar įsitraukimo į jas pasiūlymai yra grindžiami jaunų žmonių, mokinių savanorišku laisvu apsisprendimu;

31.4. aktyvaus dalyvavimo – jauni žmonės, mokiniai įsitraukia ir aktyviai dalyvauja priimant sprendimus dėl konkrečių atviro darbo su jaunimu, mokiniais vykdymo sąlygų sudarymo;

31.5. orientavimosi į jaunų žmonių, mokinių socialinius poreikius – atviras darbas su jaunimu, mokiniais orientuojamas į jaunų žmonių, mokinių poreikius, jų gyvenimo situaciją ir sąlygas, sprendžiami tie klausimai, kurie domina jauną žmogų, mokinį ir yra jam svarbūs.

32. AJE ir AVE uždaviniai yra:

32.1. sukurti sąlygas, kad savarankiškai apsisprendęs jaunimas, mokinys dalyvautų įvairiose veiklose, ypač siekiant nesimokančius įtraukti į švietimo veiklą, o jaunus darbingus žmones – į darbo rinką;

32.2. užtikrinti, kad veikla atitiktų jauno žmogaus, mokinio poreikius ir prisidėtų prie visapusiškos asmenybės tobulinimo, socialinių ir gyvenimo įgūdžių ugdymo;

32.3. sukurti sąlygas, kad jaunas žmogus, mokinys būtų motyvuojamas dalyvauti jo poreikius atitinkančioje veikloje, skatinamas tobulėti ir ugdyti socialinius, kūrybinius, verslumo bei darbo rinkai reikalingus įgūdžius.

33. AJE ir AVE vykdo šias funkcijas:

33.1. AJE dirba su jaunimo grupėmis ir su individualiais asmenimis, AVE – su mokinių grupėmis;

33.2. teikia prevencines, informavimo, konsultavimo, socialinių ir gyvenimo įgūdžių ugdymo, sociokultūrines ir kitas su jauno žmogaus, mokinio ugdymu susijusias paslaugas;

33.3. organizuoja veiklas, skatinančias jaunimo, mokinio motyvaciją ir gebėjimus, sveikatingumą bei pozityvų požiūrį į sveiką gyvenseną;

33.4. plėtoja ir palaiko nuolatinius ryšius su savo veiklos teritorijoje veikiančiomis ir su jaunimo reikalais susijusiomis institucijomis – mokyklomis, policija, parapijomis, jaunimo organizacijomis, bendruomene ir vaiko teises įgyvendinančiomis bei pagalbą vaikams, šeimai teikiančiomis institucijomis;

33.5. kartą per metus įsivertina iškeltus tikslus, veiklos kokybę ir poveikį jauniems žmonėms, mokiniams;

33.6. gali vykdyti veiklą už AJE ir AVE ribų, vietose, kur jaunimas, mokiniai praleidžia daugiau laiko;

33.7. dirba su savanoriais pagal Lietuvos Respublikos savanoriškos veiklos įstatymo nuostatas;

33.8. pagal kompetenciją vykdo vaiko minimalios priežiūros priemones, numatytas Lietuvos Respublikos vaiko minimalios ir vidutinės priežiūros įstatymo nuostatose.

34. AJE ir AVE veiklų Centre organizavimas:

34.1. AJE ir AVE vidaus tvarkos taisyklėse nustatomos buvimo AJE ir AVE normos dalyviams (pagal poreikį – ir jų artimos aplinkos atstovams (tėvams, broliams, seserims ir pan.)), dalyvių teisės ir pareigos, dalyvių ir darbuotojų tarpusavio santykiai;

34.2. sudaromas AJE ir AVE teikiamų paslaugų ar vykdomų veiklų sąrašas;

34.3. viešai skelbiama visuomenei informacija apie AJE ir AVE darbo formas, tikslus, uždavinius, jų įgyvendinimo priemones ir teikiamas paslaugas;

34.4. nustatomas:

34.4.1. AJE prie jaunimo poreikių pritaikytas darbo laikas. Veikla organizuojama taip, kad, esant poreikiui, AJE dirbtų savaitgaliais, švenčių dienomis ir jaunų žmonių atostogų metu;

34.4.2. AVE prie mokinių poreikių pritaikytas darbo laikas. Veikla organizuojama taip, kad AVE dirbtų mokinių atostogų (išskyrus vasaros) metu. Vasaros atostogų metu AVE dirba pagal įstaigos parengtą programą;

34.5. asmenys, dalyvaujantys AJE ir AVE veikloje, pagal poreikius gali rinktis kitas mokamas neformaliojo švietimo programas;

34.6. asmenų, dalyvaujančių AJE ir AVE veikloje, statistinė apskaita vykdoma taip: sumuojamas kiekvienos dienos dalyvavusių veiklose asmenų skaičius, gauta suma padalijama iš užsiėmimus vykdytų dienų skaičiaus per mėnesį ir gaunamas vienos dienos AJE ir AVE veikloje dalyvavusių asmenų skaičiaus vidurkis. Šis skaičiaus vidurkis statistinėse ataskaitose yra sumuojamas prie bendro Centrą lankančių mokinių (asmenų) skaičiaus.

**VI SKYRIUS**

**NEFORMALIOJO Vaikų ŠVIETIMO PROGRAMŲ VYKDYMAS MOKINIŲ ATOSTOGŲ METU**

35. Mokykloje ir Centre mokinių vasaros atostogų metu gali būti vykdomos programos:

35.1. pagal Mokyklos ir Centro bendruomenės poreikį:

35.1.1. renginiai, koncertai, festivaliai, šventės, konkursai, ekskursijos, turistiniai žygiai, varžybos;

35.1.2. praktinių įgūdžių formavimo užsiėmimai;

35.1.3. įvairios kūrybinės, kelionių stovyklos, plenerai ir kitos vasaros poilsio ar užimtumo programos;

35.1.4. socializacijos ir socialinių įgūdžių ugdymo programos;

35.2. pagal miesto bendruomenės poreikį (renginiai, projektai, vasaros poilsio ar užimtumo programos, stovyklos ir kt.).

36. Mokykla ir Centras mokinių vasaros atostogų metu parengia vasaros poilsio programų įgyvendinimo planą ir numato renginių grafiką.

37. Vasaros poilsio programų įgyvendinimo planą ir renginių grafiką tvirtina Mokyklos ar Centro direktorius ir iki vasaros atostogų pradžios paskelbia įstaigos interneto svetainėje bei informuoja Savivaldybės administracijos Švietimo skyrių.

38. Mokyklai ir Centrui rekomenduojama baigti vykdyti mokinių vasaros užimtumo programas iki rugpjūčio 25 d.

39. Rudens, žiemos, pavasario mokinių atostogų metu, atsižvelgus į Mokyklos ar Centro tradicijas ir įstaigos bendruomenės poreikį:

39.1. neformaliojo vaikų švietimo programos gali būti vykdomos pagal patvirtintą ar pakeistą atostogų metu tvarkaraštį, neviršijant įstaigai skirtų valandų;

39.2. organizuojama socialinė, projektinė, koncertinė ir kita veikla, numatyta Mokyklos ar Centro metinėje veiklos programoje.

40. Organizuojant AVE veiklą mokinių atostogų metu, atsižvelgiama į 34.4.2 papunkčio nuostatas.

**VII SKYRIUS**

**ATLYGINIMAS UŽ TEIKIAMĄ NEFORMALŲJĮ VAIKŲ ŠVIETIMĄ**

41. Atlyginimo dydį už teikiamą neformalųjį vaikų švietimą Mokykloje ir Centre nustatoSavivaldybės taryba. Atlyginimo dydis yra abonentinis mėnesio mokestis.

42. Atlyginimas už neformalųjį vaikų švietimą nemokamas, jeigu:

42.1. šeima gauna socialinę pašalpą, mokamą pagal Lietuvos Respublikos piniginės socialinės paramos nepasiturintiems gyventojams įstatymą;

42.2. Savivaldybės administracijos vaiko gerovės komisijos teikimu Savivaldybės administracijos direktorius priėmė sprendimą dėl minimalios priežiūros priemonės (lankyti neformaliojo vaikų švietimo programą) skyrimo vaikui;

42.3. mokinys gyvena bendruomeniniuose globos namuose, jam teikiama pagalba vaikų dienos centruose;

42.4. vaikas auga daugiavaikėje šeimoje;

42.5. mokinių vasaros atostogų metu, jei nedalyvauja vykdomose programose, kursuose, stovyklose ir kt.;

42.6. įstaiga nevykdo veiklos dėl objektyvių priežasčių ne ilgiau kaip 5 darbo dienas, sprendimą priėmus Mokyklos ar Centro direktoriui, ilgiau kaip 5 darbo dienas, – sprendimą priėmus Savivaldybės administracijos direktoriui;

42.7. nedalyvavo ugdymo procese dėl pateisinamų priežasčių (dėl ligos, šeimyninių aplinkybių) ne mažiau kaip 30 kalendorinių dienų iš eilės.

43. Mokiniui, dalyvaujančiam neformaliojo vaikų švietimo veikloje nuotoliniu mokymosi būdu, kai užsiėmimai dėl objektyvių priežasčių negali būti vykdomi Mokyklos ar Centro patalpose, abonentinis mokestis mažinamas 50 procentų.

44. Prašymus ir dokumentus, kurių pagrindu taikomos atlyginimo už teikiamą neformalųjį vaikų švietimą lengvatos, numatytos Aprašo 42.1, 42.3, 42.4 ir 42.7 papunkčiuose, tėvai pateikia Mokyklos ar Centro direktoriui.

45. Duomenys apie lengvatos taikymą tikslinami kiekvienais mokslo metais, o, esant poreikiui, gali būti tikslinami ir dažniau. Apie pasikeitusias aplinkybes, kai netenkama teisės į lengvatą, tėvai privalo nedelsdami pranešti įstaigos vadovui.

46. Mokinys, kuris atitinka gabaus mokinio kriterijus, nustatytus 3.4 papunktyje, atleidžiamas nuo atlyginimo už neformalųjį vaikų švietimą mokėjimo, pritarus Mokyklos ar Centro tarybai. Atleidžiamų nuo mokėjimo už neformalųjį vaikų švietimą gabių mokinių skaičius negali būti didesnis nei 10 % nuo bendro mokinių skaičiaus įstaigoje.

47. Naujai priimtiems vaikams atlyginimo dydis už neformalųjį vaikų švietimą yra skaičiuojamas už visą einamąjį mėnesį. Nutraukus Sutartį nepasibaigus mėnesiui, atlyginimo dydis už neformalųjį vaikų švietimą yra neperskaičiuojamas ir lėšos negrąžinamos.

48. Abonentinis mokestis už neformalųjį vaikų ar suaugusiųjų švietimą pervedamas į įstaigos banko sąskaitą pagal Savivaldybės tarybos sprendimu patvirtintą atlyginimo dydį už einamąjį kalendorinį mėnesį ar už pusmetį (už I pusmečio rugsėjo–gruodžio mėnesius ir už II pusmečio sausio–gegužės/birželio mėnesius).

49. Mokyklos ir Centro gaunamos įmokos apskaitomos kaip įstaigos gaunamos pajamos iš įmokų teisės aktais nustatyta tvarka.

50. Lėšos, nurodytos 49punkte, paskirstomos ir naudojamos pagal sudarytą programos sąmatą, atsižvelgiant į įstaigos poreikius:

50.1. kitoms prekėms ir kitoms paslaugoms (pagal išlaidų klasifikatorių);

50.2. ilgalaikiam materialiajam ir nematerialiajam turtui įsigyti (priemonėms, susijusioms su vykdomomis programomis ar ugdymo sąlygų gerinimu);

50.3. darbo užmokesčiui ir socialinio draudimo įmokoms, vykdant neformaliojo suaugusiųjų švietimo programas.

51. Mokyklos ir Centro negautos pajamos iš įmokų dėl lengvatų taikymo, išskyrus 42.5 ir 42.6 papunkčiuose ir 46 punkte numatytus atvejus, yra skiriamos iš Savivaldybės biudžeto lėšų.

**VIII SKYRIUS**

**BAIGIAMOSIOS NUOSTATOS**

52. Mokykla ir Centras gali vykdyti neformaliojo suaugusiųjų švietimo programas, vadovaudamiesi Lietuvos Respublikos neformaliojo suaugusiųjų švietimo ir tęstinio mokymosi įstatymo nuostatomis.

53.Mokykloje ir Centre vykdomos programos gali būti finansuojamos Savivaldybės, Lietuvos Respublikos švietimo, mokslo ir sporto ministerijos, kitų juridinių ar fizinių asmenų lėšomis.

54. Įsiskolinimai už neformalųjį vaikų švietimą iš tėvų išieškomi Lietuvos Respublikos teisės aktų nustatyta tvarka.

55. Aprašo įgyvendinimo priežiūrą vykdo Savivaldybės administracijos Švietimo skyrius.

56. Aprašas skelbiamas Savivaldybės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_